  Виталий Пронин Ижысь инспектор А. Вахрушев.Шаерысьтымы сюресъёс вылын кышкытлыклэсь утиськонъя кун инспекциын ужасьёс 5 толэзьлы йылпумъянъёс лэсьтӥзы. 477 шуккиськон учыр вал, 59 мурт бырыны шедиз, 544-ез сӧсырмиз. Вань шуккиськон учыръёс пӧлысь 42 процентэз пыдын ветлӥсьёсын герӟаськемын, 13 процентэз - нылпиосын. Шуккиськон учыръёсын 4 пинал быриз, 62-ез сӧсырмиз. Сюресъёс вылын сылӥсь инспекторъёслы тужгес секытэн сётӥсько пятница нуналъёс. Ужан арня йылпумъяськемен, лэся, куд-ог адямиос саклыксэс ышто, оло, дырызлэсь вазь шутэтскон сярысь малпаськыны кутско. - Законэз тӥясьёс лачак. Руль сьӧрын пукисьёслэсь бере уг кылё пыдын-ветлӥсьёс но, - шуэ Ижысь старшой инспектор Антон Вахрушев. - Паймыто руль сьӧрын кудӟыса ворттылӥсьёс. Куд-ог водительёслэн пыд вылазы сылэмзы уг луы, но асьсэды сазь шуо. Сюресъёс вылын, пе, тужгес етӥз асьсэды возё руль сьӧрын 1-3 ар ӵоже ворттылӥсьёс. 5 арлэсь ятыр ворттылӥсьёс правилоосты чакланы тыршо ини. Берло дыре инспекторъёслэн куриказы ӵемгес шедё гуртысь вуэмъёс яке студентъёс. - Городын улӥсьёс валаны кутскизы, лэся, кудӟем йырын руль сьӧрын пуксён дуно усе шуыса, нош гуртысь егитъёс удалтонлыксылы оскисько-а, мар-а, - веранзэ азьланьтэ инспектор. - Озьы соос, асьсэлэн тазалыксылы сяна, котырысь адямиослы кышкытлык кылдыто. Жаляса верано, тросэз со сярысь уг малпасько. Кылем пятница нуналэ инспекторъёсты паймытэм 60 аресъем песянай. Руль сьӧры кудӟем йырын пуксем, кузпалыз бер пуконын пограса кӧлэ вылэм, вӧзаз - 2 нунокъёсыз. Якшур-Бӧдья черкогуртын улӥсь егит анай кузпалэныз керетэм но, нылпиоссэ кутыса, сьӧрлось гуртэ эшез доры машинаен ширтэм. Эшеныз уйбыт эктэмез, вина юэмез бере анай, нылпиоссэ кутыса, 5 час 50 минутэ дораз бертыны малпам. Кыдёке вуымтэ, юбое мырӟиськем, ачиз юн сӧсырмемын, нылпиоссэ утиллям креслоос. Та выллем учыръёс шаерысьтымы сюресъёс вылын нуналлы быдэ кылдыло. Руль сьӧрын кудӟем йырын ворттылӥсьёслэн лыдзы кылем арын 19 процентлы йылӥз. ГИБДД-ын ужасьёс нунал куспын правотэк ворттылӥсь 5-7 водителез ӝегато. Валентина Емельянова Туспуктӥз автор Теги: ГИБДД сюрес  